b'\n_START_ARTICLE_\nMassa-Carrara\n_START_SECTION_\nZgodovinske zanimivosti\n_START_PARAGRAPH_\nPrvi pisani zakoni, ki urejajo izkori\xc5\xa1\xc4\x8danje kamnolomov v pokrajini, segajo v leto 1564, ko je bil v Carrari ustanovljen poseben Urad za Marmor. Ko se je vladajo\xc4\x8da dinastija Malaspina pozneje zdru\xc5\xbeila z dinastijo Este, so se pripadniki slednje kmalu zavzeli za bolj donosno upravo naravnih bogastev. Leta 1751 je bilo dolo\xc4\x8deno, kdo ima pravico do najema in podnajema ozemlja in je bila natan\xc4\x8dno dolo\xc4\x8dena vi\xc5\xa1ina koncesije. Pri tem so bili kamnolomi izena\xc4\x8deni s kmetijskimi posestvi in koncesijske dajatve so se ra\xc4\x8dunale na osnovi agrarnih dohodkov. Taka zakonodaja je bila za tiste \xc4\x8dase pravi\xc4\x8dna in celo precej stroga do kamnolomov, a s \xc4\x8dasom se je postopoma sprevrgla v velik privilegij, saj so kamnolomi postali neprimerno donosnej\xc5\xa1i od polj, pla\xc4\x8devali so pa iste najemnine. Razen tega je sistem podnajemov dovoljeval ob\xc4\x8dutno \xc5\xa1pekulacijo na ra\xc4\x8dun delovne sile. Republi\xc5\xa1ka zakonodaja se dolgo \xc4\x8dasa ni uveljavila pri Carrarskih kamnolomih. \xc5\xa0ele leta 1995 je bila prepovedana vsaka oblika podnajema in koncesijske dajatve so se za\xc4\x8dele ra\xc4\x8dunati na vrednost prodanega materiala.'